钦定古今图书集成/明伦汇编/官常典/第717卷 > 王轨
## 钦定古今图书集成/明伦汇编/官常典/第717卷 > 王轨

按《册府元龟》，轨为上开府仪同大将军。高祖遣宣帝
征吐谷浑，轨与宇文化伯从。时宫尹郑译、王端等并
得幸于宣帝，宣帝在军中颇有失德，译等皆预焉。军
还，轨等言之于高祖，高祖大怒，乃挞帝，除译等名，仍加捶楚。宣帝因此大衔之。轨又尝与小内史贺若弼
言及此事，且言“皇太子必不克负荷，弼深以为然，劝”
轨陈之。轨后因侍坐，乃白高祖曰：“皇太子仁孝无闻，
又多凉德，恐不了陛下家事。臣暗昧，不足以论是非，
陛下尝以贺若弼有文武奇才，识度宏远，弼比每对
臣，深以此事为虑。”高祖召弼问之，弼乃跪对曰：“皇太
子养德春宫，未闻有过，未审陛下何从得闻此言。”既
退，轨诮弼曰：“平生言论，无所不道，今者对扬，何得乃
尔翻覆？”弼曰：“此公之过也。皇太子国之储副，岂易为
言，事有差跌，便至灭门之祸。本谓公密陈臧否，何得
遂至昌言！”轨默然久之，乃曰：“吾尽心国家，遂不存私
计。向者对众，良实非宜。”其后轨内宴上寿，又捋高祖
须曰：“可爱好老公，但恨后嗣弱耳。”高祖深以为然。但
汉王次长，又不才，此外诸子并幼，故不能用其说。宣
帝即位，追郑译等，复为近侍。轨自知及于祸，谓所亲
曰：“吾昔在先朝，实申社稷至计，今日之事，断可知矣。
此州控带淮南，邻接彊寇，欲为身计，易同反掌。但忠
义之节，不可亏违。况荷先帝厚恩，每思以死自效，岂
以获罪于嗣主，便欲背德于先朝？止可于此待死，义
不为他计，冀千载之后，知吾此心。”元象元年，帝令内
史杜虔信就徐州杀轨。